钦定古今图书集成/明伦汇编/氏族典/第206卷 > 高攀龙
## 钦定古今图书集成/明伦汇编/氏族典/第206卷 > 高攀龙

按《明外史高攀龙传》：“攀龙，字存之，无锡人。少读书，有
志程朱之学。举万历十七年进士，授行人。侍郎赵用
贤、都御史李世达被讦去位，朝论多咎大学士王锡
爵，攀龙上疏言之，末力诋郑材、杨应宿谗谄，宜黜。应
宿亦疏讦攀龙，谪攀龙揭阳，添注典史之官。七月，以
事归。寻遭亲丧，遂不出，家居垂三十年。熹宗立，起光”
禄丞。天启元年进少卿，改大理少卿，进太仆卿，擢刑
部右侍郎。四年拜左都御史。攀龙为赵南星门生，并
居要地。御史崔呈秀按淮、扬还，攀龙发其秽状。呈秀
窘急，走魏忠贤所，乞为“义儿。”遂摭谢应祥事，谓攀龙
党南星。严旨切责，攀龙遽引罪去。顷之，南京御史游
凤翔讦攀龙，诏削籍。呈秀憾不已，必欲杀之，窜名李
实《劾周起元疏》中，遣缇骑往逮。攀龙晨谒宋儒杨龟
山祠，以文告之。归饮后园池上，闻周顺昌已就逮，出
书二纸告二孙曰：“明日以付官校。”因遣之出扄户。移
时，诸子排户入，则已衣冠自沈于池矣。发所封纸，乃遗表也，时年六十五。呈秀憾犹未释，矫诏下其子世
儒吏刑部，坐世儒不能防闲其父，谪为徒。崇祯初，赠
太子太保、兵部尚书，谥“忠宪”，授世儒官。